కిమ్మీరుడు

కిమ్మీరుడు మహాభారతంలో ఒక రాక్షసుడు. ఇతడు బకాసురుని తమ్ముడు. కామ్యక వనములో నివసించు ప్రజలను బాధించేవాడు. పాండవులు అరణ్య వాసము చేస్తున్నప్పుడు ఇతడు వారిని అడ్డగించెను. భీముడు వీనితో భీకర యుద్ధము చేసి సంహరించెను.

 అరణ్య పర్వంలో కిమ్మీరుని వథ 
దుర్యోధనునికి మైత్రేయుడు శాపం ఇచ్చిన తరువాత దృతరాష్ట్రుడు మైత్రేయునితో  ” మహాత్మా! కిమ్మీరుడనే రాక్షసుడు భీముని చేతిలో ఎలా చనిపోయాడో వవరిస్తారా? ” అని అడిగాడు. దానికి మైత్రేయుడు "నా మాటను నీ కొడుకే వినలేదు. నేనెందుకు చెప్పాలి విదురుని అడిగి తెలుసుకో"  అని చెప్పి వెళ్ళి పోయాడు.

విదురుడు కిమ్మీరుని వృత్తాంతం ఇలా వివరించ సాగాడు. "పాండవులు ఒకరోజు అడవిలో విశ్రమించవలసి వచ్చింది. వికృతాకారుడైన రాక్షసుడు పాండవుల దారికి అడ్డంగా నిలిచాడు. ఆ రాక్షసుని చూసి ద్రౌపది భయంతో కళ్ళు మూసుకుంది. ఇంతలో ధౌమ్యుడు తన మంత్రశక్తితో ఆ రాక్షసుని మాయను భగ్నం చేసాడు. ఆ రాక్షసుని చూసి ధర్మరాజు ” నీ వెవరు ఈ అడవిలో ఎందుకు ఉన్నావు ” అని ఆడిగాడు. దానికి ఆ రాక్షసుడు ” నేను బకుడు అనే రాక్షసుని తమ్ముడిని. నా పేరు కిమ్మీరుడు. మనుష్యులను చంపి తింటూ ఉంటాను నాకు భయపడి ఎవరూ ఈ అరణ్యానికి రారు. మీరు ఎవరు? ఈ అరణ్యానికి ఎందుకు వచ్చారు? ” అని అడిగాడు. ధర్మరాజు ” నా పేరు ధర్మరాజు వీరు నా సోదరులు. మేము వనవాసం చేస్తూ ఇక్కడకు వచ్చాము ” అన్నాడు. ఇది విని ఆ కిమ్మీరుడు ” నా అన్న బకుని చంపిన భీముడు వీడేనా . వీడిని చంపి నా ఆకలి తీర్చుకుంటాను. నేను వీడి కోసమే వెతుకుతున్నాను ” అని వికటాట్టహాసం చేసాడు. ఇది విని అర్జునుడు గాండీవం ఎక్కు పెట్టాడు కానీ ఈలోగా భీముడు కిమ్మీరుని ఎదుర్కొన్నాడు. ఇద్దరూ ఘోరంగా యుద్ధం చేసారు. చెట్లతోనూ రాళ్లతోనూ  కొట్టుకున్నారు. చివరకు భీముడు కిమ్మీరుని అతని అన్న బకుని చంపినట్లు అతని దేహాన్ని విరగదీసి చంపాడు. ఈ విధంగా భీముడు కామ్యక వనంలో రాక్షస భయం లేకుండా చేసాడు ” అని చెప్పాడు. ఇది విని దృతరాష్ట్రుడు కలత చెందాడు.

 మూలాలు 

వర్గం:పురాణ పాత్రలు
వర్గం:మహాభారతంలోని పాత్రలు